**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός) Νόμος του 2022»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Ονούφριος Κουλλά Πανίκος Λεωνίδου

Νίκος Σύκας Χρύσης Παντελίδης

Κώστας Κώστα Ηλίας Μυριάνθους

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, που κατέθεσε στη Βουλή η ίδια στις 20 Ιανουαρίου 2022, σε συνεδρία της, που πραγματοποιήθηκε στις 25 Ιανουαρίου 2022. Στη συνεδρία αυτή κλήθηκε και παρευρέθηκε εκπρόσωπος του Υφυπουργείου Τουρισμού.

Σημειώνεται ότι η επιτροπή μελέτησε την εν λόγω πρόταση νόμου κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τους σκοπούς της προτεινόμενης ρύθμισης.

Σκοπός της πρότασης νόμου είναι η τροποποίηση του περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων Νόμου, ώστε η μεταβατική περίοδος για την εγγραφή των αυτοεξυπηρετούμενων καταλυμάτων στο Μητρώο Αυτοεξυπηρετούμενων Καταλυμάτων να παραταθεί για ακόμη ένα έτος, ήτοι μέχρι την 7η Φεβρουαρίου 2023.

Η πιο πάνω ρύθμιση κρίνεται αναγκαία, επειδή σημαντικός αριθμός ιδιοκτητών αυτοεξυπηρετούμενων καταλυμάτων δεν κατέστη δυνατόν να υποβάλει έγκαιρα τις αναγκαίες αιτήσεις για εγγραφή των καταλυμάτων τους στο υπό αναφορά μητρώο, λόγω των δυσκολιών που προέκυψαν κατά τη διαδικασία υποβολής των απαραίτητων στοιχείων.

Ο εκπρόσωπος του Υφυπουργείου Τουρισμού συμφώνησε με τους σκοπούς και τις επιδιώξεις της εν λόγω πρότασης νόμου.

Με βάση τα πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις της πρότασης νόμου και ομόφωνα εισηγείται στη Βουλή την ψήφισή της σε νόμο.

1η Φεβρουαρίου 2022

ΧΑ/ΔΔ/MΓ

(Αρ. Φακ.: 23.02.063.006-2022)